951 újabb magyar állampolgárnál mutatták ki az új koronavírus-fertőzést, ezzel 20 450-re nőtt a hazánkban beazonosított fertőzöttek száma. Elhunyt 8 krónikus beteg, így a halottak száma 702 főre emelkedett, 4644-en pedig már meggyógyultak. Nehezebb a védekezés a koronavírus-járvány második hullámában, mert a gócpontok helyett már közösségi terjedésről lehet beszélni - jelentette ki az országos tisztifőorvos az operatív törzs sajtótájékoztatóján. Müller Cecília elmondta, a legfontosabb, hogy aki légúti tüneteket észlel magán, vagy láza van, semmiképp ne menjen közösségbe. Csaknem egy hete megközelíti az ezret a napi új fertőzöttek száma, tehát a koronavírus-járvány második hullámának felszálló szakaszában vagyunk - mondta a koronavírus-járvány elleni védekezésért felelős operatív törzs. A járványügyi készültségi időszaka alatt több mint egymillió esetben ellenőrizte a hatósági házi karantén betartását a rendőrség - mondta a koronavírus-járvány elleni védekezésért felelős operatív törzs ügyeleti központjának vezetőhelyettese. Leginkább Nyugat-Magyarországon emelkedik a szennyvízben a vírus örökítőanyaga - közölte a Nemzeti Népegészségügyi Központ adatai alapján a koronavirus.gov.hu. Pécsett már 6 általános és középiskolában találtak koronavírus fertőzöttet. Van, ahol pedagógusnak, van ahol diáknak lett pozitív a tesztje. Már 38 fertőzöttet azonosítottak a szegedi börtönben - tájékoztatott a Büntetés-végrehajtás Országos Parancsnoksága. „Fel kell készülnünk arra, hogy ezt a válságot - hacsak gyökeresen nem változtatunk eddigi életmódunkon - újabb, és akár a Covidnál jóval súlyosabbak követhetik" - figyelmeztetett Áder János köztársasági elnök. Csaknem 450 milliárd forintot hagy a családoknál és a vállalkozásoknál a hitelmoratórium meghosszabbítása - erre hívta fel a figyelmet Dömötör Csaba, a Miniszterelnöki Kabinetiroda parlamenti államtitkára. PM: A járványügyi védekezés és a gazdaságvédelmi intézkedések komoly forrásokat igényelnek a költségvetésből, így augusztus végére az államháztartás önkormányzatok nélkül számolt központi alrendszerének hiánya elérte a 2261 milliárd forintot. Omladozó, romos házakból felügyelték Bíró László egykori cégét - erre hívta fel a figyelmet a Fidesz kommunikációs igazgatója. Hollik István emlékeztetett, hogy a baloldal szerencsi jelöltje strómanoknak játszotta át az egyik cégét, hogy ne kelljen kifizetni a dolgozókat. Bíró Lászlónak nincsen helye a törvényhozásban - ezt mondták zsidó vezetők a Magyar Nemzetnek. A baloldalnak fel kellene mondani a Jobbikkal való együttműködést addig, amíg nem késő - mondta az Origónak a Habsburg Történeti Intézet igazgatója. A bírósághoz fordult az MSZP újjáalakult Pest megyei szervezetének új elnöke, Kunhalmi Ágnesnek az ATV-ben tett kijelentései miatt - értesült a Hír TV. Kovács Barnabás azt sérelmezi, hogy Kunhalmi egy hete - élő adásban - Fidesz-bérencnek nevezte őket. A családalapítás előtt állók számíthatnak az állam, és azon keresztül a többi magyar ember segítségére - hangsúlyozta az október 1-jétől hivatalba lépő családokért felelős tárca nélküli miniszter a Mandiner online kiadásában megjelent interjúban. Nagyon fontos, hogy a fogyatékossággal élő gyermekek családban nőjenek fel - mondta Herczegh Anita, a köztársasági elnök felesége. Az illegálisan elhelyezett hulladék felszámolására indított „Tisztítsuk meg az országot!” elnevezésű program első ütemére 13 milliárd forintot biztosít a kormány – mondta Boros Anita, az ITM államtitkára. Közös nyilatkozatban áll ki a korrupció elleni fellépés és a magyar jogállamiság mellett a Belügyminisztérium, az ÁSZ, a Kúria, a Legfőbb Ügyészség, az Országos Bírósági Hivatal, a Közbeszerzési Hatóság,a Magyar Nemzeti Bank és a Gazdasági Versenyhivatal. Magyarország az Ukrajnával való jószomszédi kapcsolatok helyreállításában érdekelt, mert a kialakult helyzet nem jó egyik országnak, illetve a kárpátaljai magyar kisebbségnek sem - jelentette ki Szijjártó Péter külügyminiszter Ungváron. A kárpátaljai magyar közösség a jövőben is számíthat a magyar kormány feltétlen támogatására, mert egymás nélkül sem a kisebbség, sem az anyaország nem tud erős, sikeres és teljes lenni -mondta Szijjártó Péter külgazdasági és külügyminiszter Beregszászon. Afgán illegális bevándorlók 27 fős csoportja próbált kedd este a zöld határon Romániából Magyarországra jutni - tájékoztatott honlapján a román határrendészet. A dél-franciaországi Marseille partjaihoz szállít 125, a Földközi-tengeren felvett migránst a Sea-Eye német civil szervezet Alan Kurdi nevű hajója, miután Olaszország, Málta és Németország sem vállalta, hogy befogadja őket. A tagállamok felelőssége, szolidaritása és a humanitárius kötelezettségek teljesítése áll az Európai Bizottsága új migrációs és menekültügyi paktumjavaslata középpontjában, amelyet a testület elnöke mutatott be Brüsszelben. Az Európai Bizottság az unió külső határainak fokozott védelmét javasolja a jogi keret módosításával, valamint az Európai Határ- és Parti Őrség (Frontex) szerepének növelésével - jelentette be az európai életmód előmozdításáért felelős uniós biztos. Magyarország álláspontja szerint erős külső határvédelemre van szükség, fokozni kell az együttműködést a migrációs származási országokkal, továbbá nem a bajt kell Európába hozni, hanem arra kell törekedni, hogy helyben segítsünk - mondta Hidvéghi Balázs. Az európai uniós menekültügyi rendszer újraszervezésére vonatkozó javaslat lépés a helyes irányba - jelentette ki Karl Nehammer osztrák belügyminiszter. Szlovákia álláspontja a migráció kérdésében egyértelmű, továbbra is elutasítja a menedékkérők kötelező szétosztását - így reagált Martin Klus szlovák külügyi államtitkár az Európai Bizottság új migrációs és menekültügyi paktumjavaslatára. Újranyitották a párizsi Eiffel-tornyot a korábbi bombafenyegetést követően, miután a rendőrség nem talált semmilyen robbanószerkezetet - jelentette a Reuters hírügynökség. Már 31,4 millió ember fertőződött meg világszerte a koronavírus-járványban, a halálos áldozatok száma 968 ezer, a gyógyultaké pedig 21,6 millió a baltimore-i Johns Hopkins Egyetem összesítése szerint. Ismét gyorsult a koronavírus-fertőzés terjedése Ukrajnában, szerdára csaknem 3 és fél ezer új beteget és megint sok halálos áldozatot regisztráltak, a járvány kezdete óta a betegségben elhunytak száma már meghaladta a 3700-at. Romániában ismét megdőlt az egy nap alatt diagnosztizált koronavírus-fertőzések rekordja szerdán, amikor 1767 új esetről számolt be a stratégiai kommunikációs törzs. Három napra felfüggesztik az óralátogatást azokban a romániai iskolákban, amelyekben szavazókörök fognak működni a szeptember 27-i önkormányzati választásokon. Különböző országokból több mint ezer ember csoportos pert indított az osztrák kormány ellen a koronavírus-járvány kezelésének szerintük rossz módja miatt a népszerű ausztriai Ischgl-síterepen. A járvány kezdete óta a második legtöbb új fertőzöttet regisztrálták Szlovéniában, de Horvátországban is növekedett a napi új esetek száma. Csehországban a laboratóriumi vizsgálatok 2394 új igazolt koronavírus-fertőzést mutattak ki, ami a járvány kezdete óta a második legmagasabb napi szám. A lengyelországi Lublinban működő egyik biotechnológiai cég előállította a koronavírus-fertőzésből felgyógyultak vérplazmájából kivont immunoglobulinokat tartalmazó, a maga nemében első ilyen gyógyzsert, melynek tesztelését októberben kezdik el. Karanténba vonul Heiko Maas német külügyminiszter, mert koronavírus-fertőzöttet találtak a közvetlen környezetében. Oroszországban az igazolt új koronavírusos fertőzöttek száma az elmúlt napon 6431-gyel 1 122 241-re emelkedett. Pár nappal a második országos zárlat kezdete után Izraelben az utóbbi 24 órában 6861 új koronavírus-fertőzöttet diagnosztizáltak, soha ilyen sok új esetet nem észleltek korábban. Letette a hivatali esküt Minszkben a vitatott körülmények között újraválasztott Aljakszandr Lukasenko fehérorosz elnök - közölte a BelTA fehérorosz hírügynökség. Azonnali polgári engedetlenségre szólított fel a fehérorosz ellenzék válaszul arra, hogy Aljakszandr Lukasenko elnök letette a hivatali esküt, dacára az ellene hetek óta tartó tiltakozásoknak. A német szövetségi kormány nem ismeri el Aljakszandr Lukasenkot Fehéroroszország elnökének - jelentették be Berlinben. A szerdán újból beiktatott Aljakszszandr Lukasenko nem tekinthető legális elnöknek - szögezték le a lengyel külügyi tárca. Kiengedték a berlini Charité kórházból Alekszej Navalnij orosz ellenzéki politikust, akit súlyos mérgezés gyanújával szállítottak Németországba augusztus 22-én. Halálos baleset történt az 53-as főúton, Dunatetétlen közelében - közölte a rendőrség. Hétfőtől újra járható a debreceni Vértesi úti vasúti átjáró, mert befejeződött a Debrecen-Füzesabony (108-as számú) vasútvonal korszerűsítésének részeként végzett átépítése - közölte a Nemzeti Infrastruktúra Fejlesztő Zrt. A biztonságos közlekedés érdekében sűrűbben indított járatokkal készül a Budapesti Közlekedési Központ a csütörtökön a Puskás Arénában megrendezendő Európai Szuperkupa labdarúgó-mérkőzésre - tájékoztatott a BKK. A Demokratikus Koalíció arra szólította fel Csányi Sándort, a Magyar Labdarúgó Szövetség elnökét, hogy tegye zártkapussá az Európai Szuperkupa budapesti döntőjét, vagyis ne engedjenek be nézőket. A nemzeti összetartozás jegyében kerékpározott közel 1500 kilométert az országhatárok mentén Zelei József kerékpáros békenagykövet, aki ma érkezett vissza a túra kiinduló pontjára, a budapesti Kossuth térre. Az Európai Kézilabda Szövetség végleges döntése értelmében egy mérkőzésen dől el a szlovén RK Trimo Trebnje és a Balatonfüredi KSE párharca a férfi Európa-liga-selejtező második fordulójában. A Nemzeti Sport információja szerint nem versenyezhet a pénteken kezdődő szegedi világkupaversenyen Balla Virág, a Graboplast Győr világbajnoki ezüstérmes, Európa-bajnok kenusa, mivel pozitív lett a koronavírustesztje. Férfi röplabda BL: Fino Kaposvár-Erzeni Shijak (albán) 3:0